তথ্যবিবরণী নম্বর : ১৩১৯

**করোনার কারণে শ্রম পরিস্থিতি স্বাভাবিক রাখতে ক্রাইসিস ম্যানেজমেন্ট কমিটি করলো শ্রম মন্ত্রণালয়**

ঢাকা, ২৯ চৈত্র (১২ এপ্রিল) :

করোনা ভাইরাস (কোভিড-১৯) সংক্রমণের প্রভাবে বর্তমান অবস্থায় শ্রম পরিস্থিতি স্বাভাবিক রাখা এবং চলমান শিল্প প্রতিষ্ঠানে কর্মরত শ্রমিক-কর্মচারীদের নিরাপত্তা নিশ্চিত করার লক্ষে শ্রম অধিদপ্তর এবং কলকারখানা ও প্রতিষ্ঠান পরিদর্শন অধিদপ্তরের মাঠ পর্যায়ের কর্মকর্তা, সংশ্লিষ্ট এলাকার মালিক এবং শ্রমিক প্রতিনিধি সমন্বয়ে ক্রাইসিস ম্যানেজমেন্ট কমিটি গঠন করেছে শ্রম ও কর্মসংস্থান মন্ত্রণালয়।

সারা দেশে অঞ্চল ভিত্তিক ২৩টি কমিটি গঠন করে আজ মন্ত্রণালয়ের সচিব এর একান্ত সচিব ফয়সাল হকের স্বাক্ষরে পত্র জারি করা হয়।

  এ কমিটির কাজ হবে শ্রমিক-কর্মচারীদের মজুরি/বেতন যথাসময়ে প্রাপ্তি নিশ্চিতকরণ, শ্রম অসন্তোষ সৃষ্টির সম্ভাবনা পরিলক্ষিত হলে যৌথভাবে পরিদর্শন / তদন্তপূর্বক ব্যবস্থা গ্রহণ, শ্রম অসন্তোষ ত্রিপক্ষীয় সালিসের মাধ্যমে নিষ্পত্তি করণ, চলমান কারখানার শ্রমিকদের করোনা সংক্রান্ত স্বাস্থ্যবিধি কঠোরভাবে প্রতিপালন নিশ্চিতকরণ, স্থানীয় প্রশাসন ও শিল্প পুলিশের সাথে সমন্বয় সাধন এবং করোনা ভাইরাস সংক্রমণ রোধে ঘোষিত ‘ঘরে থাকুন, নিরাপদ থাকুন’ এর কারণে কর্মহীন হয়ে পড়া (দিনমজুর, রিক্সাচালক, ভ্যানচালক, পরিবহন শ্রমিক ইত্যাদি) শ্রমিকগণ যাতে সরকারের আর্থিক/ খাদ্য সহায়তার আওতাভুক্ত হন সে বিষয়ে স্থানীয় প্রশাসনের সাথে সমন্বয় সাধন, সুবিধাভোগী শ্রমিকদের ডাটাবেজ তৈরি ও সংরক্ষণ।

  উল্লেখ্য, প্রয়োজনে এ কমিটি অঞ্চল ভিত্তিক উপ-কমিটি / টিম গঠন করবে। জারি করা পত্রে কমিটিকে সংযুক্ত ছকসমূহ অনুসরণপূর্বক প্রতি বৃহস্পতিবারে নিজ নিজ অধিদপ্তরের মাধ্যমে মন্ত্রণালয়ের সাপ্তাহিক প্রতিবেদন প্রেরণের নির্দেশ দেয়া হয়।

#

আকতারুল/নাইচ/সুবর্ণা/রেজাউল/২০২০/১৯৪৮ ঘণ্টা

তথ্যবিবরণী                                                                                     নম্বর : ১৩১৮

**ত্রাণ বিতরণে অনিয়মের অভিযোগে ১ ইউপি চেয়ারম্যান ও ২ সদস্য বরখাস্ত**

ঢাকা, ২৯ চৈত্র (১২ এপ্রিল) :

ত্রাণ বিতরণে অনিয়মের অভিযোগে ১ ইউপি চেয়ারম্যান ও ২ সদস্যকে সাময়িক বরখাস্ত করে প্রজ্ঞাপন জারি করেছে স্থানীয় সরকার, পল্লী উন্নয়ন ও সমবায় মন্ত্রণালয়। আজ এ সংক্রান্ত তিনটি পৃথক প্রজ্ঞাপন জারি করা হয়।

স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম ইতিপূর্বে ত্রাণ বিতরণে স্থানীয় সরকার প্রতিষ্ঠানসমূহের জনপ্রতিনিধি ও কর্মকর্তা-কর্মচারীদের অনিয়ম ও দুর্নীতির বিরুদ্ধে কঠোর অবস্থান নেয়ার ঘোষণা দেন এবং এ বিষয়ে মন্ত্রণালয় থেকে অফিস আদেশ জারি করা হয়।

চট্টগ্রাম জেলার হাটহাজারী উপজেলার ৩ নং মির্জাপুর ইউনিয়ন পরিষদের চেয়ারম্যান মোঃ নুরুল আফসার এর বিরুদ্ধে করোনা পরিস্থিতি মোকাবিলায় বরাদ্দ ত্রাণ বিতরণে অনিয়মের অভিযোগ উপজেলা নির্বাহি অফিসার, হাটহাজারী কর্তৃক তদন্তে প্রমাণিত হয়েছে।

নাটোর জেলার সিংড়া উপজেলার সুকাশ ইউনিয়ন পরিষদের ৬ নং ওয়ার্ডের সদস্য মোঃ শাহিন শাহ করোনা ভাইরাসের প্রাদুর্ভাব এর কারণে নিম্ন আয়ের শ্রমজীবী মানুষের জন্য সরকার কর্তৃক বরাদ্দকৃত ১০ টাকা কেজি দরের চাল বিতরণ না করে অন্যত্র বিক্রির অভিযোগে ভ্রাম্যমান আদালত কর্তৃক গ্রেফতার হয়ে জেল হাজতে রয়েছেন।

নারায়ণগঞ্জ জেলার সোনারগাঁও উপজেলার পিরোজপুর ইউনিয়ন পরিষদের ৮ নং ওয়ার্ডের সদস্য মোঃ কবির হোসেন করোনা ভাইরাসের কারণে সৃষ্ট সংকট মোকাবিলায় সরকার কর্তৃক প্রদত্ত ত্রাণ বিতরণ না করে আত্মসাৎ এবং গুজব ছড়ানোর মাধ্যমে সরকারের ভাবমূর্তি ক্ষুণ্ন করার অভিযোগ প্রমাণিত হয়েছে।

উল্লেখিত চেয়ারম্যান ও সদস্যদ্বয় কর্তৃক সংঘটিত অপরাধ মূলক কার্যক্রম জনস্বার্থের পরিপন্থী বিবেচনায় স্থানীয় সরকার (ইউনিয়ন পরিষদ) আইন ২০০৯ এর ৩৪(১) ধারা অনুযায়ী তাদের স্বীয় পদ হতে সাময়িক বরখাস্ত করা হয়।

একই সময় সাময়িক বরখাস্তকৃত চেয়ারম্যান ও সদস্যদের পৃথক পৃথকভাবে কারণ দর্শানো নোটিশে কেন তাদেরকে চূড়ান্তভাবে তাদের পদ থেকে অপসারণ করা হবে না তার জবাব পত্র প্রাপ্তির ১০ কার্যদিবসের মধ্যে স্ব স্ব জেলা প্রশাসকের মাধ্যমে স্থানীয় সরকার বিভাগে প্রেরণের জন্য অনুরোধ করা হয়।

#

হাসান/নাইচ/সুবর্ণা/রেজাউল/২০২০/১৯০২ ঘণ্টা

তথ্যবিবরণী নম্বর : ১৩১৭

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ২৯ চৈত্র (১২ এপ্রিল) :

রোগতত্ত্ব রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী আজ দেশে নতুন করে আরো ১৩৯ জনের শরীরে করোনা সংক্রমণ ধরা পড়েছে। বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬২১ জন। এখন পর্যন্ত সুস্থ হয়ে বাড়ি ফিরেছেন ৩৯ জন। গত ২৪ ঘণ্টায় ৪ জন-সহ এ পর্যন্ত এ রোগে ৩৪ জন মৃত্যুবরণ করেছেন। গত ২৪ ঘণ্টায় ১ হাজার ৩শত ৪৯ জনের নমুনা পরীক্ষা করা হয়েছে।

**এদিকে** ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় ৯ এপ্রিল পর্যন্ত শিশু খাদ্য-সহ অন্যান্য সামগ্রী ক্রয়ের জন্য ২৮ কোটি ৪৫ লাখ ৭২ হাজার ২৬৪ টাকা জিআর (ক্যাশ) নগদ এবং ৬৫ হাজার ৯ শত ৬৭ মেট্টিক টন জিআর চাল জেলা প্রশাসকের অনুকূলে বরাদ্দ দেওয়া হয়েছে।

দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/নাইচ/সুবর্ণা/রেজাউল/২০২০/১৮২৫ ঘণ্টা

তথ্যবিবরণী                                                                                        নম্বর : ১৩১৬

**জন্মশতবার্ষিকীতে বঙ্গবন্ধুর খুনির ফাঁসির রায় কার্যকরে আইনমন্ত্রীর স্বস্তি প্রকাশ**

ঢাকা, ২৯ চৈত্র (১২ এপ্রিল) :

আইন, বিচার ও সংসদ বিষয়ক মন্ত্রী আনিসুল হক বলেছেন, ২০১০ সালের ২৮ জানুয়ারি বঙ্গবন্ধু হত্যা মামলায় কারাবন্দি পাঁচ আসামির ফাঁসি কার্যকরের পর আমাদের সবচেয়ে বড় চ্যালেঞ্জ ছিল পলাতক আসামিদের ফিরিয়ে এনে এই রায় কার্যকর করা। জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীতে একজনকে এনে ফাঁসির রায় কার্যকর করতে পেরেছি, এটা অনেক স্বস্তির বিষয়।

বঙ্গবন্ধুর খুনি আব্দুল মাজেদের রায় কার্যকরের প্রতিক্রিয়ায় আজ গুলশানের সরকারি আবাসিক অফিস থেকে দেওয়া এক ভিডিও বার্তায় আইনমন্ত্রী এ কথা বলেন।

আনিসুল হক বলেন, আমরা জনগণকে প্রতিশ্রুতি দিয়েছিলাম বঙ্গবন্ধুর পলাতক খুনিদেরকে ফিরিয়ে এনে বঙ্গবন্ধু হত্যা মামলার রায় কার্যকর করবো। গতরাতে ক্যাপ্টেন (বরখাস্ত) মাজেদের ফাঁসি কার্যকরের মাধ্যমে এই প্রতিশ্রুতির কিছুটা হলেও বাস্তবায়ন করেছি।

মন্ত্রী বলেন, আমাদের কাজ শেষ হয় নাই। এখনো যারা পলাতক আছে তাদেরকে ধরে এনে এই রায় কার্যকর করার পরে বঙ্গবন্ধু হত্যা মামলার রায়ের বাস্তবায়ন সম্পূর্ণ হবে।

তিনি বলেন, আজকে বঙ্গবন্ধুর জন্মশতবার্ষিকীতে আবারও প্রতিশ্রুতি ব্যক্ত করছি যে, বঙ্গবন্ধুর অবশিষ্ট পলাতক খুনিদের এই বাংলার মাটিতে ফিরিয়ে এনে আমাদের সর্বোচ্চ আদালতের দেওয়া রায় কার্যকর করবো ইনশাল্লাহ।

#

রেজাউল করিম/নাইচ/সুবর্ণা/রেজাউল/২০২০/১৭২৪ ঘণ্টা

তথ্যবিবরণী                                                                                              নম্বর : ১৩১৫

**অতীব প্রয়োজন ব্যতীত ঘর হতে বের না হওয়ার জন্য জনগণের প্রতি আহ্বান স্বরাষ্ট্রমন্ত্রীর**

ঢাকা, ২৯ চৈত্র (১২ এপ্রিল) :

অতীব প্রয়োজন ব্যতীত ঘর হতে বের না হওয়ার জন্য জনগণের প্রতি আহ্বান জানিয়েছেন স্বরাষ্ট্রমন্ত্রী আসাদুজ্জামান খান কামাল।

আজ নৌ প্রতিমন্ত্রী খালিদ মাহমুদ চৌধুরী স্বরাষ্ট্রমন্ত্রীর ধানমন্ডিস্থ বাসভবনে দুঃস্থ ও অসহায়দের মধ্যে বিতরণের জন্য শিপার্স কাউন্সিল অভ্‌ বাংলাদেশ প্রদত্ত ত্রাণ সামগ্রীর প্যাকেট হস্তান্তরকালে তিনি এ কথা বলেন।

স্বরাষ্ট্রমন্ত্রী বঙ্গবন্ধুর খুনী ক্যাপ্টেন আব্দুল মাজেদের ফাঁসি প্রসঙ্গে বলেন তার ফাঁসি প্রধানমন্ত্রীর পক্ষ হতে দেশবাসীর জন্য মুজিব বর্ষের উপহার। বিদেশে পলাতক আরো ৫ জন খুনিকে দেশে এনে তাদের ও ফাঁসি কার্যকর করা হবে বলে তিনি উল্লেখ করেন।

ত্রাণ হস্তান্তর অনুষ্ঠানে বাংলাদেশ শিপার্স কাউন্সিল এর চেয়ারম্যান মোঃ রেজাউল করিম উপস্থিত ছিলেন।

#

অপু/অনসূয়া/আসমা/২০২০/১৬০০ ঘণ্টা

তথ্যবিবরণী                                                                                                নম্বর : ১৩১৪

**খাদ্য, চিকিৎসা ও নিত্যপ্রয়োজনীয় পণ্য সংক্রান্ত শিল্পকে সহায়তা দেবে বিসিক**

ঢাকা, ২৯ চৈত্র (১২ এপ্রিল) :

খাদ্য ও চিকিৎসা সামগ্রীসহ নিত্যপ্রয়োজনীয় পণ্য উৎপাদন ও সরবরাহের সাথে জড়িত শিল্প প্রতিষ্ঠানসমূহকে সার্বিক সহযোগিতা প্রদান করবে বাংলাদেশ ক্ষুদ্র ও কুটির শিল্প করপোরেশন (বিসিক)। স্থানীয় প্রশাসনের সাথে সার্বিক সমন্বয় বজায় রেখে এ বিষয়ে কাজ করার জন্য বিসিকের সকল শিল্প সহায়ক কেন্দ্র প্রধান ও শিল্পনগরী কর্মকর্তাগণকে নির্দেশ প্রদান করেছে শিল্প মন্ত্রণালয়ের আওতাধীন এ করপোরেশন। গতকাল শনিবার বিসিক এ সংক্রান্ত এক অফিস আদেশে এ নির্দেশনা প্রদান করে।

উল্লেখ্য, করোনা সংক্রমণ প্রতিরোধ ও প্রাদুর্ভাবজনিত পরিস্থিতি মোকাবিলায় প্রধানমন্ত্রী শেখ হাসিনা ঘোষিত ৩১ দফা নির্দেশনার আলোকে এ সিদ্ধান্ত গ্রহণ করা হয়েছে। স্বাস্থ্য সুরক্ষা নিশ্চিত করে উৎপাদন কার্যক্রম অব্যাহত রাখার স্বার্থে এই নির্দেশনা প্রদান করা হয়।

এদিকে, বিসিক নিজস্ব তহবিল (বিনিত) ঋণ কর্মসূচির আওতায় ঋণ আদায় কার্যক্রম আগামী তিন মাসের জন্য স্থগিত করেছে বিসিক। গতকাল এ সংক্রান্ত আরেকটি অফিস আদেশ জারি করেছে বাংলাদেশ ক্ষুদ্র ও কুটির শিল্প করপোরেশন (বিসিক) কর্তৃপক্ষ। কোভিড-১৯ প্রতিরোধ এবং এর প্রাদুর্ভাবজনিত পরিস্থিতি মোকাবিলায় উদ্যোক্তাদের ক্ষয়ক্ষতি কাটিয়ে ওঠার স্বার্থে বিসিক এ সিদ্ধান্ত গ্রহণ করেছে।

উল্লেখ্য, ক্ষুদ্র ও কুটির শিল্প উদ্যোক্তাগণকে ঋণ সুবিধা প্রদান করতে বিসিকের নিজস্ব তহবিল থেকে ২০১৫-২০১৬ অর্থ বছরে ১৫ কোটি টাকা ঋণ প্রদানের মাধ্যমে কার্যক্রম শুরু হয়। বর্তমানে ক্রমপুঞ্জিভুত বিতরণকৃত ঋণের পরিমাণ ৩৩ কোটি টাকা এবং ঋণ আদায়ের হার ৯৬ শতাংশ।

এর আগে গতকাল আরেকটি অফিস আদেশে বিসিক শিল্পনগরীসমূহে স্থাপিত শিল্প কারখানাসমূহের সব ধরণের সার্ভিস চার্জ আদায় আগামী তিন মাসের জন্য স্থগিত করা হয়।

বিশ্বজুড়ে কোভিড-১৯ মহামারি আকারে ছড়িয়ে পড়ার প্রেক্ষিতে দেশে শিল্পায়নের ধারাকে গতিশীল রাখতে এসকল সিদ্ধান্ত গ্রহণ করা হয়েছে।

#

মাসুম/অনসূয়া/আসমা/২০২০/১৫০০ ঘণ্টা

তথ্যবিবরণী                                                                                              নম্বর : ১৩১৩

**মেডিক্যাল অক্সিজেন উৎপাদিত হচ্ছে টাঙ্গাইলের বিসিক শিল্পনগরীতে**

ঢাকা, ২৯ চৈত্র (১২ এপ্রিল) :

জরুরি চিকিৎসা কাজে ব্যবহৃত মেডিক্যাল অক্সিজেন উৎপাদন করছে বাংলাদেশ ক্ষুদ্র ও কুটির শিল্প কর্পোরেশনের আওতাধীন বিসিক শিল্পনগরী টাঙ্গাইলের শিল্প প্রতিষ্ঠান মেসার্স বাংলাদেশ ইন্ডাস্ট্রিয়াল গ্যাস লিমিটেড। টাঙ্গাইলের তারটিয়ায় অবস্থিত এ শিল্পপ্রতিষ্ঠানটি বাংলাদেশে মেডিক্যাল অক্সিজেন উৎপাদনকারী চারটি প্রতিষ্ঠানের অন্যতম। করোনা ভাইরাসে আক্রান্ত রোগীদের চিকিৎসায় জরুরি প্রয়োজনে অক্সিজেন সরবরাহ করতে ঔষধ প্রশাসনের নির্দেশনা অনুসারে এই শিল্প প্রতিষ্ঠানটি অক্সিজেন উৎপাদন করছে।

বর্তমানে প্রতিষ্ঠানটি দৈনিক ৭০০ ঘনফুট অক্সিজেন উৎপাদন করছে। বিদ্যমান মজুদকৃত অক্সিজেন দিয়ে ৫০০ থেকে ৭০০ সিলিন্ডারের মাধ্যমে দৈনিক প্রায় তিন হাজার ঘনফুট অক্সিজেন সরবরাহ করতে সক্ষম বলে মেসার্স বাংলাদেশ ইন্ডাস্ট্রিয়াল গ্যাসেস লিমিটেডের সূত্রে জানা গেছে।

অক্সিজেন ছাড়াও বাংলাদেশ ইন্ডাস্ট্রিয়াল গ্যাসেস লিমিটেড শিল্পকারখানায় ব্যবহারের জন্য নাইট্রাস অক্সাইড ও অ্যাসিটিলিন উৎপাদন করে থাকে। প্রতিষ্ঠানর বার্ষিক উৎপাদন ক্ষমতা ১ কোটি ৪০ লাখ ঘন মিটার।

#

মাসুম/অনসূয়া/আসমা/২০২০/১২১২ ঘণ্টা